**ELŐTERJESZTÉS**

**Körmend város Önkormányzata Képviselő-testülete 2014. október 30-i ülésére**

**Tárgy**: belvízhelyzet kezelése a Hunyadi utcában

Tisztelt Képviselő-testület!

Az elmúlt egy hónapban a Hunyadi utcában sajnos több alkalommal is belvízprobléma alakult ki.

A tegnap nap során hosszúra nyúlt egyeztetést tartottunk a Vízügyi szervekkel, saját dolgozókkal arról, hogy mi okozta ezen problémát, és mi lehet rá a megoldás.

A probléma most is összetett sajnos. Nyilvánvalóan önmagában már az nehézséget okoz, ha az árvíz és belvíz egyszerre jelenik meg a levezető árkokban, mederben. Másodszor a Vízügyi Hatósághoz átkerült a tavalyi évben a Szemcse megyefő és a Felsőberki patak kezelése, karbantartásra azonban nem kapott a szerv eddig forrást, így az árkok tisztántartása nem valósult meg, nem beszélve azok mélyítéséről, iszapolásáról. Szintén visszaütnek azok a problémák most, amit felelőtlen árokbetemetéssel, elszántással okoztak emberek az elmúlt években, évtizedekben.

A Hunyadi utca nagyon gyors védelemre szorul. A Felsőberki pataktól Déli irányba nyúlgátat kell építeni, ami ideiglenesen megadhatja a védelmet, a végleges megoldás azonban ennél nagyobb léptékű és kormányzati segítséget is igényel meglátásom szerint.

Kérem a Testületet, hogy biztosítson forrást az ideiglenes védmű kialakítására, amelyet természetesen szeretnénk kiegészíteni állami támogatással is.

**HATÁROZATI JAVASLAT**

Körmend város Önkormányzata Képviselő-testülete úgy dönt, hogy a Körmend, Hunyadi utcai lakóházak belvíz elleni védelme érdekében 5 millió Ft. költségvetési keretet biztosít ideiglenes védmű létrehozása céljából, egyúttal megkeresi a Belügyminisztériumot abból a célból, hogy a probléma megoldására nyújtson segítő kezet az Önkormányzatnak.

Körmend, 2014. október 29.

Felelős: műszaki irodavezető a védmű kialakításának előkészítéséért

Határidő: előkészítő munkákra azonnali

**Bebes István**

**polgármester**